Μητροπολίτης Καρπάθου και Κάσου Αμβρόσιος

Ο Μητροπολίτης Αμβρόσιος Λαυριώτης (κατά κόσμον Γεώργιος Παναγιωτίδης,  Ξάνθη, 10 Απριλίου 1939) είναι Έλληνας θεολόγος και ιεράρχης του Οικουμενικού Πατριαρχείου, που διατελεί Μητροπολίτης Καρπάθου και Κάσου από το 1983.

 Βιογραφικά στοιχεία 
Ο κατά κόσμον Γεώργιος Παναγιωτίδης γεννήθηκε στην Ξάνθη το 1939, όντας συνομήλικος και φίλος του Αρχιεπισκόπου Αθηνών Χριστοδούλου, με καταγωγή από την Αδριανούπολη και τη Μακρά Γέφυρα της Ανατολικής Θράκης.

Τελείωσε το δημοτικό και συνέχισε μέχρι την πέμπτη τάξη της Εκκλησιαστικής Σχολής Ξάνθης. Το 1956 συνέχισε τις σπουδές του στην Αθωνιάδα Ακαδημία του Αγίου Όρους. Παράλληλα έγινε δόκιμος μοναχός στην Ιερά Μονή Μεγίστης Λαύρας. Εκάρη μοναχός στην ίδια Μονή, λαμβάνοντας το όνομα Αμβρόσιος. Το 1958 συνέχισε και περάτωσε τις σπουδές του στην Ιερά Θεολογική Σχολή της Χάλκης. 

Στις 23 Απριλίου 1961, χειροτονήθηκε διάκονος στο Καθολικό της Ιεράς Πατριαρχικής και Σταυροπηγιακής Μονής της Αγίας Τριάδος Χάλκης από τον γέροντά του, Μητροπολίτη Μιλητουπόλεως Ναθαναήλ. Κατά τη διάρκεια των σπουδών του διακόνησε σε διαφόρους ναούς της Κωνσταντινουπόλεως. Το 1968 αποφοίτησε από τη Θεολογική Σχολή της Χάλκης, υποστηρίζοντας διατριβή με θέμα: «Η ιστορική εξέλιξη του μοναχικού πολιτεύματος εν Αγίω Όρει Άθω». 

Στην Αθήνα υπηρέτησε για 6 μήνες στον Ιερό Ναό Παναγίας της Χρυσοσπηλιώτισσας. Το 1963 εξελέγη Αρχιγραμματέας της Ιεράς Μονής Μεγίστης Λαύρας. Το 1964 εισήχθη στη Νομική Σχολή του Αριστοτελείου Πανεπιστημίου Θεσσαλονίκης και υπηρετεί στην Ιερά Μητρόπολη Θεσσαλονίκης. Το 1965, επέστρεψε στο Άγιο Όρος, καθώς εξελέγη Αρχιγραμματέας της Ιεράς Κοινότητος του Αγίου Όρους, όπου και υπηρέτησε για δύο έτη. Στις 7 Δεκεμβρίου 1965, χειροτονήθηκε πρεσβύτερος στο αντιπροσωπείο της Μονής Μεγίστης Λαύρας στις Καρυές Αγίου Όρους, από τον Μητροπολίτη Ναθαναήλ.

Το 1967, ακολούθησε τον Μητροπολίτη πλέον Κώου Ναθαναήλ στην Κω και ανέλαβε καθήκοντα ιεροκήρυκα και Πρωτοσυγκέλλου της Ιεράς Μητροπόλεως Κώου. Μετά τον θάνατο του Μητροπολίτη Ναθαναήλ, διετέλεσε Πατριαρχικός Επίτροπος της Μητροπόλεως. Παρέμεινε Πρωτοσύγκελλος έως το 1983.

Στις 24 Μαΐου 1983, εξελέγη από την Αγία και Ιερά Σύνοδο του Οικουμενικού Πατριαρχείου Μητροπολίτης Καρπάθου και Κάσου. Χειροτονήθηκε επίσκοπος στις 19 Ιουνίου, στον Πατριαρχικό Ιερό Ναό Αγίου Γεωργίου στο Φανάρι, από τον Μητροπολίτη Γέροντα Χαλκηδόνος Μελίτωνα και τους Μητροπολίτες Σάρδεων Μάξιμο, Ίμβρου και Τενέδου Φώτιο, Πριγκηποννήσων Καλλίνικο, Μελιτηνής Ιωακείμ, Φιλαδελφείας Βαρθολομαίο και Λέρου, Καλύμνου και Αστυπαλαίας Νεκτάριο. Ενθρονίστηκε στις 10 Ιουλίου, στον Μητροπολιτικό Ιερό Ναό Κοιμήσεως της Θεοτόκου Απερίου Καρπάθου.

 Τιμητικές διακρίσεις 
 Χρυσός Σταυρός της Χιλιετηρίδος του Αγίου Όρους.
 Σταυρός της Αρχιεπισκοπής Θυατείρων και Μεγάλης Βρεταννίας.
 Χρυσός Σταυρός των 900 χρόνων της Ιερής Μονής Αγίου Ιωάννου του Θεολόγου Πάτμου, όπου και διετέλεσε Αντιπρόεδρος της Επιτροπής Εορτασμού.
 Χρυσός Αετός της Αποκαλύψεως, κατά τον εορτασμό των 1900 χρόνων από τη συγγραφή της Αποκαλύψεως.
 Επίτιμος Δημότης Δήμου Κω και Χρυσό Μετάλλιο Κω
 Επίτιμος Δημότης Δήμου Καρπάθου και Χρυσό Μετάλλιο Δήμου Καρπάθου
 Επίτιμος Δημότης Απερίου και Χρυσό Κλειδί Απερίου
 Επίτιμος Πρόεδρος Πολιτιστικού Συλλόγου Απερίου «Ομόνοια»

 Εξωτερικοί σύνδεσμοι 
 Ιστοσελίδα Μητροπολιτικού Ναού Καρπάθου 

Αμβρόσιος